# ACTA DE SESSIÓ: PLE MUNICIPAL

REF.: 1/2016

## Identificació de la sessió

Caràcter: ORDINÀRIA.

Data: 28 de gener de 2016.

Hora: de les 20:00h. a les 22:15h.

Lloc: a la sala de Plens de l'Ajuntament.

## Hi assisteixen

Xavier Godàs PérezPau Morales RomeroBenet Oliva RicósPaula Lloret PuigMaria Lluïsa Ruhí PlanasJosep Carlos BabotCarola Llauró SastreJoan Alfons Cusidó MaciàFrancesc Xavier Garrigos RocaTeia Àlvarez Pons De VallEnric Miralles MestresGemma María Martín-Moreno GarcíaMaria Àngels Bosch Mauri

### Secretari

Bernat Calvo Català

## Ordre del dia

1. Aprovació de l'acta de la sessió ordinària de 29 d'octubre de 2015.2. Encàrrec de gestió del servei de recollida i transport de residus sòlids urbans a l'empresa municipal VISERMA, Serveis i Manteniments, SLU.3. Aprovació del nou text del conveni de col·laboració per a la gestió del Projecte PAE Maresme.4. Ratificació de la modificació dels estatuts del Consorci per a la Normalització Lingüística5. Moció que presenta el Grup Municipal de la CUP Vilassar demanant mesures locals i a nivell de Catalunya per fer front a l'assetjament i violències masclistes que s'estan duent a terme a la premsa i xarxes socials sobre les dones que es dediquen a l'acció política i a totes les dones en general.6. Adhesió al Protocol general del Pla ''Xarxa de Governs Locals 2016-2019''.7. Moció de suport a les mobilitzacions i accions contra el Pla Hidrològic de la Conca de l'Ebre8. Substitució del representant del Partit Popular a diferents òrgans de representació.9. Assabentar dels Decrets d'Alcaldia.10. Precs i preguntes.

## Desenvolupament de la sessió

**1.- Aprovació de l'acta de la sessió ordinària de 29 d'octubre de 2015.**

Per part de l’alcalde es pregunta si hi ha alguna esmena a introduir a l’acta.

El Sr. Cusidó manifesta que vol introduir les rectificacions següents:

* A la pàgina 15, al tercer paràgraf començant per baix, on diu: “però són factures i altres gastats”, hauria de dir: “però són factures i altres despeses”.
* A la pàgina 28, on s’indica la referència de l’Expedient, hauria de dir que moció ha estat presentada pel Grup Socialista i no per l’Equip de Govern.
* A la pàgina 32, al cinquè paràgraf, on diu:” s’està fent tot el que es plantejà al seu moment”, hauria de dir: “s’està fent tot el possible contra la violència de gènere tal i com es desprèn de la gestió del dia a dia que se’ls comunica.

Així mateix comenta que se li ha fet arribar l’acta de la sessió del mes de setembre i que no hi figura el debat i només hi són els acords.

A continuació pregunta si l’acta es va aprovar o es va deixar sobre la taula.

El secretari comenta que va haver un error en el document que es va trametre però que l’acta que hi havia a l’expedient i que es va aprovar estava complerta.

El Sr. Cusidó demana que se li faci arribar la versió aprovada.

La regidora del PSC exposa que vol esmenar el següent:

* Al quart paràgraf de la pàgina 11, on diu “alegria” hauria de dir “satisfacció”, i al final de la frase, caldria afegir una part, que quedaria així: ...a l’obra a realitzar, atès que ja tenien intenció de presentar-ho.
* Al segon paràgraf de la seva intervenció de la pàgina 30, caldria posar: “... dels governs de dretes de l’Estat i de Catalunya.....”

Se sotmet l’acta a votació, amb la incorporació de les esmenes indicades, i s’aprova per assentiment de tots.

**2.- Encàrrec de gestió del servei de recollida i transport de residus sòlids urbans a l'empresa municipal VISERMA, Serveis i Manteniments, SLU.**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000020

Moció presentada per: Equip de govern

## Assumpte

Encàrrec de gestió del servei de recollida i transport de residus sòlids urbans a l'empresa municipal VISERMA, Serveis i Manteniments, SLU.

## Relació de fets

* 1. L’article 85.2 de la Llei 7/1985, de 2 d’abril, de Bases de Règim Local estableix que els serveis públics de la competència local podran gestionar-se mitjançant les següents formes:
	1. A) Gestió directa:
		1. Gestió per la pròpia entitat local.
		2. Organisme autònom local.
		3. Entitat pública empresarial local.
		4. Societat mercantil local, quin capital social sigui de titularitat pública.
	2. B) Gestió indirecta, mitjançant les diverses formes previstes pel contracte de gestió de serveis públics.
* 2. Els Estatuts de la societat municipal de capital íntegrament local Viserma, Serveis i Manteniments SLU (en endavant Viserma) estableixen al seu article 3er que l’objecte social consisteix, entre d’altres, en la realització dels serveis de competència municipal susceptibles de ser gestionats en forma de societat mercantil.
* 3. El Ple de l’Ajuntament va aprovar, en sessió celebrada en data 27 de març de 2008, el contracte programa dels serveis gestionats per l’empresa municipal VISERMA, Serveis i Manteniments, SLU, al qual per posteriors acords de Ple es van anar afegint altres serveis en forma d’annexos del contracte.
* 4. Per tot el que s’ha exposat, s’eleva al Ple una proposta de modificació del contracte programa signat amb Viserma, consistent en l’incorporació d’un nou annex I/5-12 relatiu a la creació i gestió del servei públic de recollida i transport de residus sòlids urbans.
* 5. El secretari ha emès un informe en data 18 de gener de 2016.

## Fonaments de dret

* Art. 15.5 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
* Arts. 22.2.f), 25.1, 85.2 i 85.ter de la Llei 7/1985, de 2 d’abril, Reguladora de las Bases del Règim Local.
* Art. 52.2.g) i 66.1 del Decret Legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya.

Vist el dictamen favorable de la Comissió Informativa, es proposa al Ple l’adopció de l’acord següent:

## Proposta d’acord

1. Encarregar la gestió del servei públic de recollida i transport de residus sòlids urbans, a la societat municipal VISERMA, Serveis i Manteniments, SLU. El canvi de gestió, fruit de l’encàrrec de gestió, s’haurà de produir al llarg del mes de febrer de 2016. Si aquest canvi no resultés possible en les dates previstes l’empresa concessionària haurà de continuar prestant el servei fins que aquest canvi no es produeixi.
2. Aprovar la incorporació de l’annex I/5-12 relatiu a la creació del servei públic de recollida, transport i tractament de residus sòlids urbans del contracte programa dels serveis gestionats per l’empresa municipal VISERMA, Serveis i Manteniments, SLU.
3. Declarar que els treballadors de l’empresa ECOVILNET SLU es subroguen com a treballadors de l’empresa Viserma SLU en virtut del conveni col·lectiu del sector de la recollida de residus i d’acord amb el llistat que s’annexa a la moció. La subrogació es farà efectiva a partir del dia següent a l’extinció del contracte amb ECOVILNET SLU, mantenint els drets adquirits dels treballadors.
4. Notificar aquest acord a la societat mercantil ECOVILNET SLU.
5. Comunicar aquest acord a Viserma, Serveis i Manteniments, SLU

Per part del Sr. Oliva es recorda que al plenari de desembre es va aprovar inicialment el reglament per a l’establiment del servei i diu que avui es tracta l’encomana de la gestió.

Fa notar que hi havia pendent la qüestió legal i revisar alguns aspectes jurídics, que ja queden aclarits als informes, i que això ha determinat la forma de subrogació.

El Sr. Cusidó manifesta que després de llegir l’informe jurídic té alguns dubtes sobre la qüestió, com són:

* Com es fa l’encomana si l’establiment del servei encara està en exposició pública.

Manifesta que, tal i com està plantejat, i degut a la situació financera del servei, al seu entendre s’incompleix la Llei de Bases de Règim Local, que va ser modificada per la RSAL, perquè aquest servei no es pot prestar per l’empresa pública municipal.

Així mateix diu que estarien d’acord en què aquest servei es prestés directament des de l’Ajuntament, que segons l’informe jurídic, no suposaria haver d’assumir el personal.

Fa notar que l’empresa municipal haurà d’assumir els costos de drets adquirits i subrogació de temes amb l’empresa ECOVILNET i CAIFI que els haguessin pogut quedat pendents i que podria ser que l’Ajuntament se n’hagués de fer càrrec.

Destaca que es continua tenint una gestió externa a través de l’empresa municipal i que això té inconvenients.

Afegeix que seria millor fer la gestió directa, amb un canvi de servei i internalitzar el servei realment, que permetria poder externalitzar-se en un futur amb un traspàs de personal.

Insisteix en què s’adquireixen una sèrie de compromisos amb el personal i que tot i la clàusula de la que es parla a l’informe jurídic, realment s’hauria d’assumir la responsabilitat segons s’ha pogut veure en sentències judicials sobre aquest tema.

Recorda que tant el seu partit com l’Equip de Govern i altres partits eren partidaris de tancar l’empresa.

Anuncia que hi votaran en contra i que demanaran informe al Ministeri d’Administracions Públiques per tal de verificar la interpretació que està fent l’Ajuntament d’aquest servei.

La Sra. Álvarez fa notar que la CUP sempre ha apostat per no tancar Viserma perquè creuen que és una bona eina per prestar serveis, que estan molt a favor d’internalitzar serveis municipals i diu que agraeixen que s’hagi afegit un punt on es fa constar que se subrogarà el personal de l’empresa ECOVILNET, perquè garanteix els seus drets laborals.

La Sra. Martín-Moreno pregunta si el capital social de Viserma és de l’Ajuntament.

Afegeix que si la resposta és negativa, els serveis prestats per aquesta empresa haurien de sortir a concurs perquè poguessin participar altres empreses a la licitació.

Respecte al tema de la subrogació de personal diu que comparteix l’opinió del Sr. Cusidó. Diu que l’actual empresa els hauria de liquidar i indemnitzar i que l’Ajuntament els hauria de fer un contracte indefinit, que a més podria tenir bonificacions i estalviar-se despeses de la Seguretat Social.

Això no obstant manifesta que està d’acord en què es contracti a gent del poble, però que votarà en contra de la moció.

La Sra. Bosch fa notar que a la Comissió Informativa ja van manifestar que no estaven massa d’acord en què es tornés a recuperar Viserma.

Demana que es prenguin les mesures que no perjudiquin als treballadors, però que tampoc es perjudiqui al consistori o a Viserma.

Anuncia que s’abstindran a la votació.

El Sr. Oliva respon que la informació pública del reglament del servei permet fer l’encomana, segons han informat els tècnics.

Respecte a la gestió directa del servei per part de l’Ajuntament que s’ha plantejat, diu que l’empresa municipal és un mitjà propi amb capital 100% municipal.

Recorda que l’Ajuntament està sotmès a la tutela financera i que l’única manera de tirar endavant aquest tema sense que sigui massa complicat, és fer-ho mitjançant l’empresa municipal.

Pel que fa al tema del tancament de Viserma, respon que no es pot tancar perquè està en concurs de creditors i seria una estafa. Afegeix que un cop surti del concurs es podrà plantejar o no de fer-ho.

En relació a la subrogació del personal diu que no es un tema que es pugui discutir perquè s’ha de complir el que diu la normativa. També comenta que cal tenir en compte els drets dels treballadors i no buscar vies per evitar haver de reconèixer aquests drets.

El Sr. Cusidó reitera que s’han llegit l’informe jurídic i diu que precisament per això plantegen que sigui l’Ajuntament qui assumeixi la gestió directa del servei.

Sobre el personal comenta que si és públic s’hauria de seleccionar seguint els criteris de capacitat, mèrit i publicitat. Afegeix que l’empresa hauria d’indemnitzar els seus treballadors i aquests després podrien ser candidats en el concurs per ocupar aquests llocs quan l’administració presti el servei.

Diu que internalitzar el servei només és si passa a ser assumit per l’Ajuntament i no per l’empresa pública i que Viserma no està en situació administrativa per poder assumir el servei, segons la LBRL.

Ressalta una part de l’informe en què es fa constar que quan s’assumeixi el servei aquest hauria d’estat equilibrat financerament i hauria de poder garantir que un termini “x” tota la inversió es podria recuperar.

Comenta que l’empresa municipal està obligada a adquirir tota la maquinària i els utensilis, i que cal tenir en compte que està totalment obsoleta.

Es qüestiona si l’ajuntament, a través de Viserma, està capacitat realment per assumir aquest servei, perquè en cap moment s’arriba a aquest equilibri econòmic i diu que està condemnat a fracassar.

La Sra. Martín-Moreno diu que ella no planteja que no es respectin els drets dels treballadors, sinó que l’Ajuntament hauria de contractar directament els treballadors, un cop que la seva empresa els pagui els que els correspongui.

L’alcalde sotmet la moció a votació i s’aprova amb nou vots a favor dels regidors d’Ara Vilassar i la CUP, una abstenció de la regidora del PSC i tres vots en contra dels regidors de CIU i PP.

**3.- Aprovació del nou text del conveni de col·laboració per a la gestió del Projecte PAE Maresme.**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000014

Moció presentada per: Equip de govern

## Assumpte

Aprovació del nou text del conveni de col·laboració per a la gestió del Projecte PAE Maresme.

## Relació de fets

L’Ajuntament de Vilassar de Dalt forma part del Projecte PAE Maresme (Projecte de Polígons d’Activitat Econòmica del Maresme), impulsat per l’Ajuntament de Sant Andreu de Llavaneres i la Federació d’Associacions i Gremis Empresarials del Maresme, en què intervenen el Consell Comarcal i diversos ajuntaments del Maresme.

Es va redactar un conveni de col·laboració que va ser aprovat pel Ple Municipal de la Corporació el 26 de febrer de 2015, i signat per tots els ens implicats el 24 de març de 2015.

En reunions tècniques posteriors, i tal i com consta a les actes corresponents als dies 8 i 30 d’abril, es van introduir una sèrie de modificacions al text i es va aprovar una addenda de pla d’actuació.

És per això que es proposa al Ple l’adopció dels acords següents:

## Proposta d’acords

**PRIMER: APROVAR** el text adjunt corresponent al CONVENI DE COL·LABORACIÓ PER A LA GESTIÓ DEL PROJECTE PAE MARESME entre l’Ajuntament de Sant Andreu de Llavaneres; el Consell Comarcal del Maresme; la Federació d’Associacions i Gremis Empresarials del Maresme; la Unió de Polígons Industrials de Catalunya, l’Associació d’Empresaris de Polígons Industrials de Pineda de Mar i diversos ajuntaments del Maresme, que ja incorpora les modificacions proposades.

**SEGON: FACULTAR** a l’alcalde per a la signatura del conveni esmentat.

## TERCER: COMUNICAR l’adopció d’aquest acord als interessats per a la seva constància i als efectes oportuns.

El Sr. Oliva explica que ja es va portar a aprovació una primera versió d’aquest conveni al mes de febrer, però que, tenint en compte que alguns ajuntaments van plantejar algunes esmenes puntuals, s’ha fet un nou redactat.

A continuació llegeix quin és l’objecte de l’acord, que bàsicament és establir un marc de col·laboració per sumar esforços i crear ocupació mitjançant la reactivació i potenciació dels polígons industrials i l’atracció d’inversió.

Pel que fa als compromisos comenta que s’ha de col·laborar en l’execució de plans d’acció, participar en comissió de coordinació, etc. A títol d’exemple diu que per a 2016 s’ha plantejat fer un portal web d’oferta de sòl industrial, que tindrà un annex que dirà què paga cada membre.

El Sr. Cusidó comenta que hi estan d’acord, tot i que no sap si s’arribarà a veure els fruits de tot això perquè hi ha hagut experiències semblants en el passat que no han tingut èxit.

El Sr. Miralles diu que no formaven part del consistori quan es va aprovar la primera versió del conveni i diu que la posició de la CUP té un parell de vessants:

* Que tota aquella iniciativa que fomenti l’ocupació i l’activació de la indústria, segons quins criteris se segueixen pot ser positiva, però que en el text no s’especifica quina tipologia d’ús o indústria s’establiria.
* Que si el sòl industrial ha de servir per especular amb el territori i poder fer que els ajuntaments aconsegueixin plusvàlues a base de venda de sòl per l’establiment de polígons, no ho veurien correcte.

Per tot això manifesta que la CUP s’abstindrà a la votació d’aquesta moció.

La Sra. Martín-Moreno manifesta que votarà a favor de la moció perquè tot el que sigui beneficiós per al municipi és positiu i pot crear llocs de treball i creixement econòmic.

La Sra. Bosch comenta que la unió fa la força i que ara que predomina el capital envers la renda del treball és important tornar a recuperar el teixit industrial del poble.

Diu que és important que puguin haver-hi empreses, sempre que no vinguin amb ànim especulatiu, que siguin respectuoses amb el medi ambient i que ofereixin feina als vilassarencs.

Això no obstant, exposa que es pregunten si el polígon industrial està en condicions per poder acollir alguna empresa si encara hi ha comptes pendents de saldar.

El Sr. Oliva informa que el projecte el va iniciar l’Ajuntament de Llavaneres, i que hi ha entrat Tecnocampus, com a assessorament, i on el Consell Comarcal també té un paper actiu, que fa que sigui un plantejament diferent del que s’havia donat en un altre moment a un projecte similar.

Explica que no es tracta d’especular, sinó de què es puguin posar al mercat tota una sèrie de parcel·les, de manera visible i clara, per tal que el comprador sàpiga que hi ha una oferta organitzada.

Informa que el PP12 disposa d’un cronograma i que d’aquí a l’estiu es preveu que estigui tot acabat, inclosa la neteja.

Anuncia que cap al 8 de febrer està previst que comencin les obres de la llicència que es va atorgar aRUTPERFIL, que suposa una inversió important.

L’alcalde sotmet la moció a votació i s’aprova amb onze vots a favor dels regidors d’Ara Vilassar, CIU, PP i PSC i dues abstencions dels regidors de la CUP.

**4.- Ratificació de la modificació dels estatuts del Consorci per a la Normalització Lingüística**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000015

Moció presentada per: Equip de govern

## Assumpte

Ratificació de la modificació dels estatuts del Consorci per a la Normalització Lingüística

## Relació de fets

* El Consorci per a la Normalització Lingüística (CPNL) compta amb uns Estatuts aprovats pel seu Plenari.
* Cal adaptar els esmentats estatuts a la Llei 26/2010 de règim jurídic i procediment de les administracions públiques de Catalunya i a la Llei 27/2013, de 27 de desembre, de racionalització i sostenibilitat de l’Administració Local (LRSAL), la qual ha inclòs una nova Disposició Addicional Vint en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC), amb l’epígraf “Règim Jurídic dels Consorcis”, fixant nous paràmetres organitzatius per a aquest model organitzatiu. Per la seva banda, la Disposició Transitòria Sisena de la LRSAL estableix un règim transitori per a l'adaptació dels Estatuts, en establir que "els consorcis que ja estiguessin creats en el moment de l'entrada en vigor d'aquesta Llei han d'adaptar els seus Estatuts al que s'hi preveu el termini d'un any des de l'entrada en vigor d'aquesta Llei.
* El Ple del Consorci en sessió celebrada el 8 de maig de 2015, ha adoptat l’acord de a modificació dels Estatuts del CPNL, aprovat també per Acord del Govern de la Generalitat publicat al DOGC núm. 6929 de data 6/08/2015.
* D’acord amb l’article 27 dels vigents estatuts del CPNL, la modificació d’aquests estatuts han de ser aprovats pel Ple i ratificats per cadascun dels ens consorciats. Per aquets motiu cal que l’Ajuntament de Vilassar de Dalt ratifiqui la modificació dels estatuts.
* S’ha emès l’informe corresponent de secretaria de 18 de gener de 2016.

## Fonaments de dret

* Disp. Ad. 20 i Disp. Transit. 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (LRJPAC).
* Article 27 dels actuals estatuts del CPNL.

## Proposta d’Acord

1. Ratificar la modificació dels estatuts del Consorci per a la Normalització Lingüística que es van aprovar per Acord del Govern de la Generalitat publicat al DOGC núm. 6929 de data 6/08/2015.

2. Facultar a l’alcalde per signar els documents necessaris pel seu compliment.

3. Notificar aquest acord al Consorci per a la Normalització Lingüística.

La Sra. Lloret comenta que es tracta d’una moció de tràmit que suposa la ratificació, com a membre del Consorci per a la Normalització Lingüística, d’unes modificacions dels estatuts que ja van ser aprovades en el seu dia en el Ple del Consorci i per part del Govern de la Generalitat.

Explica que aquestes modificacions adapten els estatuts a la LRJPAC, que el Consorci s’adscriu a la Generalitat de Catalunya, que es concreta el seu règim jurídic, les seves potestats, el seu règim financer, patrimonial i de personal, i que regula el tema de la separació del Consorci.

El Sr. Cusidó manifesta que estan d’acord amb la moció i que s’ha adaptar a la normativa.

La Sra. Àlvarez declara que votaran a favor de la moció.

La Sra. Martín-Moreno manifesta que votarà en contra perquè creu que el model d’immersió lingüística no és d’èxit, ni la base de la cohesió social.

La Sra. Bosch declara que votarà a favor de la moció.

L’alcalde replica que ha quedat comprovat que és una base de cohesió social clara, que no ha suposat cap tipus de problema pel que fa a la diversitat lingüística, que les competències lingüístiques estan intactes, etc.

La Sra. Martín-Moreno contesta que això és sempre i quan es tinguin les competències iguals i que tot s’ajusti al que sentencia el Tribunal Suprem i la Llei Estatal, que preval sobre la resta de lleis.

L’alcalde sotmet la moció a votació i s’aprova amb dotze vots a favor dels regidors d’Ara Vilassar, CIU, CUP i PSC i un vot en contra de la regidora del PP.

Per part de l’alcalde es proposa alterar l’ordre dels punts que queden per tractar, i avançar el punt 6. Tots els grups hi estan d’acord.

**6.- Adhesió al Protocol general del Pla "Xarxa de Governs Locals 2016-2019".**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000017

Moció presentada per: Equip de govern

## Assumpte

Adhesió al Protocol general del Pla 'Xarxa de Governs Locals 2016-2019'.

## Relació de fets

El text del Protocol general del Pla “Xarxa de Governs Locals 2016-2019”, aprovat pel Ple de la Diputació de Barcelona en sessió de data 26 de novembre de 2015, estableix els principis que regiran els instruments per a l’exercici de les funcions d’assistència i cooperació local de la Diputació de Barcelona, i regula les finalitats, els elements subjectius i els recursos del Pla, els àmbits i instruments de concertació, així com l’operativa dels mateixos i els criteris de distribució i gestió.

En virtut de l’adhesió a aquest Protocol general per part dels destinataris del Pla, aquests assumeixen el contingut del Protocol a efectes del desenvolupament de la seva col·laboració en els assumptes d’interès comú.

Aquest Protocol general té com a finalitat establir el marc general i la metodologia de les actuacions i dels recursos que es comprenguin al Pla “Xarxa de Governs Locals 2016-2019.

El Protocol de referència és un conveni marc que es regeix per les seves pròpies clàusules, que, juntament amb les disposicions normatives que despleguin el Protocol, les instruccions que dicti la Diputació i els instruments jurídics de concertació i col·laboració que desenvolupin les seves previsions, constitueixen la normativa específica reguladora del Pla “Xarxa de Governs Locals 2016-2019”.

Els arts. 31.2, 36.1 i 2) de la Llei 7/1985 de 2 d’abril reguladora de les Bases del Règim Local, art. 92 del Decret Legislatiu 2/2003 de 28 d’abril pel que s’aprova el Text Refós de la Llei Municipal i de règim local de Catalunya atribueixen competència a la Diputació de Barcelona per cooperar amb els municipis de la seva demarcació territorial en la realització d’obres, serveis i activitats de competència municipal mitjançant qualsevol fórmula d’assistència i cooperació que procuri assegurar la prestació integral i adequada dels serveis de competència municipal.

Els arts. 303 a 311 del Reglament d’obres, activitats i Serveis de les entitats locals de Catalunya (ROAS), aprovat per Decret 179/1995 de 13 de juny, despleguem el règim jurídic dels convenis interadministratius que poden subscriure els ens locals, tenint en compte que aquests convenis resten exclosos de l’àmbit d’aplicació del Reial Decret Legislatiu 3/2011, de 14 de novembre, pel qual s’aprova el text refós de la Llei de Contractes del Sector Públic.

## Proposta d’acord

Primer – Aprovar l’adhesió de l’Ajuntament de Vilassar de Dalt al Protocol general del Pla “Xarxa de Governs Locals 2016-2019” aprovat pel Ple de la Diputació de Barcelona en sessió de data 26 de novembre de 2015.

Segon - Comunicar aquest acord a la Diputació de Barcelona als efectes de la constatació de l’adhesió al Protocol.

Tercer – Facultar a l’alcalde per a l’execució d’aquest acord, tan àmpliament com en dret sigui possible.

Per part de l’alcalde es comenta que no cal afegir res més al que ha llegit el secretari.

El Sr. Cusidó destaca que s’ha reduït la burocràcia de la gestió per a un millor servei i una millor rapidesa de les tramitacions que està gestionant la Diputació de Barcelona.

El Sr. Miralles diu que la CUP hi votarà a favor.

La Sra. Martín Moreno comenta que votarà a favor de la moció.

La Sra. Bosch declara que també votarà a favor de la moció.

L’alcalde diu que queda aprovada la moció per unanimitat.

**5.- Moció que presenta el Grup Municipal de la CUP Vilassar demanant mesures locals i a nivell de Catalunya per fer front a l'assetjament i violències masclistes que s'estan duent a terme a la premsa i xarxes socials sobre les dones que es dediquen a l'acció política.**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000016

Moció presentada per: Candidatura d'Unitat Popular

## Assumpte

Moció que presenta el Grup Municipal de la CUP Vilassar demanant mesures locals i a nivell de Catalunya per fer front a l'assetjament i violències masclistes que s'estan duent a terme a la premsa i xarxes socials sobre les dones que es dediquen a l'acció política.

## Relació de fets

L’Ajuntament de Vilassar fa anys que manifesta preocupació, per a la igualtat de gènere, la coeducació i l’eradicació de les violències masclistes, que es van concretar fa uns anys en l'aprovació del «Pla Municipal d'Actuació per a la Igualtat de Gènere (2011-2014)» i el «Protocol municipal d'abordatge de la violència masclista a Vilassar de Dalt».

En aquesta línia seguint el compromís de les mocions aprovades els darrers temps respecte les violències masclistes denunciem radicalment l'assetjament que en les darreres setmanes estan patint dones que es dediquen a l'acció política  des de diferents partits, plataformes i col·lectius. És intolerable que la resposta a legítims posicionaments  sigui a través d'insults clarament masclistes  que pretenen el descrèdit personal i intel·lectual de les dones.

Afirmem rotundament que es tracta d'un tipus de violència masclista que ha de ser rebutjada i perseguida. Una violència masclista que pretén intimidar i desincentivar el desafiament que en realitat suposa, encara per alguns, la irrupció de la veu i el fer de les dones en l'espai de la política.

Aquests darrers dies, els mitjans de comunicació, les xarxes socials i part de l’opinió pública a peu de carrer han normalitzat amb total impunitat insults masclistes adreçats a dones que ocupen càrrecs electes o orgànics en diversos partits polítics, plataformes o altres espais de participació política i ciutadana. Davant aquest fet és moment de no posar tabús, dir amb veu forta i clara les coses pel seu nom i denunciar que les valoracions sobre el físic de les dones polítiques, la sexualitat, la manera de vestir, l’edat, la identitat sexual o les responsabilitats familiars sembla que estan per sobre de la praxis política o la qualitat discursiva de qui exerceix amb valentia, dignitat i professionalitat els seus càrrecs. Insults i valoracions sexistes com “gorda, vella, puta, lletja o Que abans de tenir relacions sexuals passa per assemblea, Idiota. Mala puta, traïdora, Sense atractiu. Filla de puta amargada, Calladeta estàs més guapa, Aquesta diputada està boníssima. És una Musa, Barriguita, pivón, histèrica (...)” i un llarg etcètera són els qualificatius i els usos lingüístics i de comunicació de qui pretén socialitzar i generar opinió pública des dels estereotips masclistes, el dictat de normes de comportament pròpies dels grups dominants i, en definitiva, des de la desigualtat.

Els darrers episodis d’assetjament col·lectiu han saltat de manera alarmant a Catalunya on les decisions polítiques s’han vist deslegitimades per un assetjament col·lectiu del tot condemnable.

Per tots aquests motius proposem al Ple de l’Ajuntament de Vilassar de Dalt l’adopció dels següents ACORDS:

* **PRIMER:** Renovar el »Pla Municipal d'Actuació per a la Igualtat de Gènere» i el «Protocol municipal d'abordatge de la violència masclista a Vilassar de Dalt», si s'escau.
* **SEGON:** Contactar amb aquelles persones que des del municipi i/o via les xarxes socials pròpies, es detecti que estan emprant aquest tipus de violència, demanar-los la retirada de les publicacions i informar-les que aquestes pràctiques estan qualificades com a violències masclistes.
* **TERCER:** Instar als partits polítics del Parlament de Catalunya que prenguin mesures per eradicar aquestes violències masclistes. A hores d’ara s’ha detectat que diferents càrrecs electes del Parlament de Catalunya i també electes municipals han fet ús d’aquestes violències sense haver tingut repercussions públiques ni polítiques al seu càrrec.
* **QUART:** Instar als diferents Grups Polítics del Parlament de Catalunya a rebutjar públicament l’assetjament que estan patint dones que es dediquen a l'acció política  des de diferents partits, plataformes i col·lectius.
* **CINQUÈ:** Instar al Consell de l'Audiovisual de Catalunya, a l’Associació de Dones Periodistes de Catalunya i als mitjans de comunicació de premsa escrita i digital de major difusió nacional a la presa de mesures per exigir dimissions i/o expulsions dels mitjans de comunicació d’aquells que facin ús d’estils de comunicació i usos de comunicació masclistes.
* **SISÈ:** Traslladar aquests acords al Parlament de Catalunya i especialment dirigit a tots els grups parlamentaris, a Feministes de Catalunya, a la Xarxa Feminista de Catalunya “Ca la Dona”, al CAC, a l’Associació de Dones Periodistes de Catalunya, a la premsa més representativa del país i a l'Associació Catalana de Municipis a efectes de desplegar aquesta moció a nivell municipal.

El Sr. Miralles comenta que la moció ja és plou explicativa en si mateixa.

Comenta que hi ha hagut gent en els darrers mesos que no han tingut cap problema en dir determinades paraules en públic, com són determinats càrrecs electes, i també que s’ha utilitzat aquestes expressions a les xarxes socials.

Fa notar que durant el període de Nadal, on ha hagut una intensa activitat política, s’han quedat sorpresos en relació a la facilitat amb què s’han utilitzat segons quines paraules per fer constar el rebuig directament cap a una idea política.

Declara que els objectius que tenen per presentar aquesta moció són:

* Fer un acte de denúncia a aquesta situació.
* Portar a debat públic i al Ple un espai de reflexió per veure quines poden ser les actituds verbals adequades o no.
* Crear un espai d’activisme feminista per reivindicar la figura de la dona a l’activitat política i així aconseguir un tracte igualitari entre homes i dones a la política.

Demanen el suport a la moció de tots els membres del Ple.

El Sr. Morales manifesta que s’han adherit a la moció i que la subscriuen totalment. Declara que creuen que el debat polític ha d’estar a l’entorn de les idees, dels projectes, les estratègies i els procediments, i que en cap cas s’han d’utilitzar les característiques personals o particulars de cadascú per desautoritzar les opinions dels altres.

Comenta que vol aprofitar per felicitar l’actuació de la Universitat de Barcelona, que va expulsar fulminantment a un professor associat seu que va fer unes declaracions públiques en aquest sentit.

El Sr. Cusidó declara que estan d’acord amb la moció, tot i que la incidència és principalment extramunicipal.

Diu que a nivell municipal està inclòs al Protocol contra la violència de gènere.

També fa notar que parlar només de dones polítiques pot ser una discriminació i que s’hauria de fer extensiu a tots els àmbits i a totes les dones en general.

La Sra. Martín-Moreno declara que s’abstindrà a la votació. Això no obstant, declara que està a favor de la igualtat de gènere i en contra de la violència masclista.

Diu que això ha passat en altres ocasions amb altres diputades, com per exemple amb l’Alícia Sánchez Camacho quan se li deia “morruda”, i que no s’ha fet mai cap moció.

Declara que ella particularment es mou en un món d’homes i que sap més que ningú la situació de les dones, i que el que han de fer les dones és ignorar aquests temes i dedicar-se a la seva feina i a defensar els seus ideals i els seus principis.

Comenta que a ella les feministes no la representen perquè no busquen la igualtat sinó que se’ls doni més pel fet de ser dones.

Planteja que dels homes també se’ n riuen, inclòs el seu president.

La Sra. Bosch explica que el que ha succeït en els darrers dies els han fet dubtar de la suposada igualtat aconseguida en l’àmbit polític.

Diu que unes han rebut insults pel fet de ser suposadament guapes, d’altres per ser lletges o grasses o insatisfetes sexualment, i tot un reguitzell de desqualificacions que no tenen altre objectiu de desacreditar personalment i intel·lectualment a les dones.

Explica que les democràcies s’han dotat de lleis que emparen la igualtat d’oportunitats, però que quan s’observen les reaccions com les que es denuncien avui, s’adonen que encara perduren elements d’opressió i desigualtat.

Diu que les persones que mantenen viu el sistema patriarcal no poden tolerar que les dones s’erigeixin com a iguals, i que per això les agredeixen, sigui amb la paraula o físicament.

Anuncia que el seu grup s’afegeix a expressar el suport a les dones de tot aspecte que estan patint assetjament públic mentre exerceixen les seves responsabilitats amb valentia i dignitat, com també a la demanda de què siguin perseguits els actes de violència vers les dones en qualsevol mitjà, incloses les xarxes socials, que ara semblen impunes a aquests requeriments i demana a tots els governs i a la societat civil que s’impliquin profundament en l’eradicació d’aquestes agressions.

Conclou amb les paraules: *Cap futur és possible si les dones no ocupen el lloc que mereixen.*

El Sr. Miralles comenta que el Sr. Cusidó ha declarat que aquest tema no tenia massa incidència municipal, però diu que quan es va fer la campanya per a les eleccions municipals van haver referències vexatòries a la seva regidora pel fet de ser dona.

Expressa que si porten la moció és perquè, a banda de denúncia, sigui un espai de reflexió.

Comenta que no poden ser còmplices i passar per alt aquestes agressions, cosa que des de l’esquerra independentista sempre han tingut clar.

El Sr. Cusidó insisteix en què amb les eines municipals de què es disposa ja es pot treballar al municipi, i que tot això ha vingut per la via mediàtica de la campanya que hi ha hagut.

La Sra. Martín-Moreno declara que en cap moment ha dit que no l’importin els insults, sinó que s’ha d’anar més enllà.

La Sra. Àlvarez explica que durant les municipals, tant ella, com totes les regidores de la CUP han rebut desacreditacions, igual que les diputades, pel fet de tenir una posició política determinada.

Comenta que cal tenir en compte que als homes els insulten d’una manera i que a les dones les desacrediten, que és molt diferent.

També diu que el que s’està fent al municipi sobre aquest tema és correcte, però que el volen és fer palès aquests fets que s’han donat aquests dies.

Manifesta que estan d’acord de tenir en compte la proposta del Sr. Cusidó de fer-la extensiva a totes les dones en general.

El secretari pregunta on s’ha d’introduir la modificació proposada.

S’acorda afegir a l’assumpte de la moció:” ... les dones que es dediquen a l'acció política i a totes les dones en general.”

L’alcalde sotmet la moció a votació i s’aprova per majoria amb dotze vots a favor dels regidors d’Ara Vilassar, CIU, la CUP i PSC i una abstenció de la regidora del PP.

**7.- Moció de suport a les mobilitzacions i accions contra el Pla Hidrològic de la Conca de l'Ebre**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000018

Moció presentada per: Equip de govern

## Assumpte

Moció de suport a les mobilitzacions i accions contra el Pla Hidrològic de la Conca de l'Ebre

## Relació de fets

El Consell de Ministres espanyol, el 8 de gener de 2016, va aprovar dos decrets que inclouen un total de 16 plans hidrològics de conca (per al període 2015-2021) entre els quals es troba el de l’Ebre. Aquest Pla ha tingut el rebuig de quatre de les nou comunitats autònomes que rega el riu Ebre (Catalunya, el País Basc, Navarra i el País Valencià).

Durant el procés seguit per elaborar aquest Pla de Conca de l’Ebre, ni la Confederació Hidrogràfica de l’Ebre ni el Govern espanyol han tingut en compte les al·legacions que diverses associacions, entitats, partits i institucions van presentar per denunciar l’impacte negatiu i la greu amenaça que representava el Pla, tant per a la sostenibilitat del tram final del riu i el delta de l’Ebre com per a les activitats econòmiques, agrícoles i pesqueres que s’hi desenvolupen.

El cabal del riu fixat per al nou Pla de Conca és de 3.100 hm3/anuals (sense diferenciar anys secs o humits) és a dir, 5.000 hm3/anuals menys, que els proposats per la Comissió per la Sostenibilitat de les Terres de l’Ebre. Així que, en cas que s’implementi, tindrà un impacte equivalent a 2,5 transvasaments dels planificats pel Ministre Arias Cañete al Plan Hidrológico Nacional. Mentre que algun altre Pla de conca ha fixat els cabals ecològics en el cent per cent de les masses d'aigua, el de l'Ebre estableix únicament un vuit per cent del total de les masses de l'aigua.

Aquest Pla fixa un repartiment del cabal del riu, que augmenta les concessions de nous regadius en 450.000 hectàrees quan el total del nou regadiu de tots els plans de l’Estat espanyol és de **700.000 hectàrees**. La majoria d’aquestes hectàrees no tenen concessions i van lligades a 56 noves infraestructures de regulació (embassaments).

La Plataforma en Defensa de l’Ebre, durant la tramitació del Pla de conca, va presentar més de 4.030 al·legacions particulars basades en requeriments que havia fet la Comissió Europea al Govern espanyol que no van ser acceptades. La Comissió va constatar que mancava molta informació als diversos plans de conca espanyols per adaptar-se a les normatives europees, i va requerir al Govern espanyol que ho modifiqués. La Comissió va adreçar preguntes molt concretes al Govern sobre el contingut del Pla de Conca de l’Ebre; de fet, va assenyalar 32 discrepàncies, 10 de les quals eren idèntiques a les de la queixa que va fer arribar la Plataforma en Defensa de l’Ebre.

Davant l’amenaça que suposa aquest nou Pla hidrològic de conca per al futur socioeconòmic i mediambiental del tram final del riu Ebre, el delta de l’Ebre i els seus pobles, el Grup municipal d’ARA VILASSAR, la CUP i CIU, proposen al Ple l’adopció dels acords següents:

## Proposta d’acord

1. Manifestar al Govern de l’Estat espanyol el rebuig de l’Ajuntament de Vilassar de Dalt a l’aprovació definitiva del Pla Hidrològic de la Conca de l’Ebre que va tenir lloc en Consell de Ministres el passat 8 de gener de 2016.

2. Donar suport a les accions, iniciatives i mobilitzacions socials que es facin contra el Pla hidrològic de la conca de l’Ebre.

3. Donar suport a les accions que el Govern de Catalunya, els ajuntaments, així com altres institucions i entitats socials, presentin davant la Comissió Europea i altres organismes de caràcter estatal i internacional amb l’objectiu de defensar els cabals ecològics aprovats per la Comissió per la Sosteniblitat de les Terres de l’Ebre.

4. Demanar a la Comissió de Medi Ambient europea que vetlli per l’adequació i el compliment del Pla Hidrològic de Conca de l’Ebre a les directives europees d’Aigua, Aus i Hàbitats.

5. Comunicar aquest acord al president de la Generalitat de Catalunya, a la Conselleria de Territori i Sostenibilitat de la Generalitat de Catalunya, a la conselleria d’Agricultura de la Generalitat de Catalunya, als grups polítics del Parlament de Catalunya, al Govern espanyol, a la Confederació Hidrogràfica de l’Ebre i a la Plataforma en Defensa de l’Ebre.

El Sr. Morales comenta que, tot i que l’han impulsat des d’Ara Vilassar, la CUP i CIU van manifestar que s’hi afegien.

Exposa que el contingut d’aquesta moció és prou greu com per haver-se plantejat presentar-la al Ple.

Explica que s’ha aprovat en un període de govern en funcions i sense cap tipus de control parlamentari, cosa que fa que aquest assumpte sigui encara més greu.

Declara que es ratifiquen en tot el que ha llegit el secretari a la moció i fa una crida a tots els vilassarenc i vilassarenques a baixar el proper dia 7 a les Terres de l’Ebre a participar a la manifestació que ha convocat la plataforma.

Informa que l’ANC està organitzant autobusos per a totes les persones que vulguin anar-hi.

El Sr. Cusidó exposa que la gestió de l’aigua afecta a tots en un futur immediat i diu que cal actuar contra aquesta agressió per al medi ambient català.

Comenta que aquest tema haurà de passar tard o d’hora per la Unió Europea i que tot el que es pugui fer és un pas més contra el procés.

La Sra. Àlvarez declara que votaran a favor de la moció.

La Sra. Martín-Moreno anuncia que votarà en contra de la moció, primer perquè l’Ebre no passa per Vilassar.

Comenta que hi ha un document de la Unió Europea, que és el resum d’integració dels aspectes ambientals del Pla Hidrològic 2015-202, que està aprovat, en què s’han tingut en compte les al·legacions (una d’elles de la comunitat de regants del canal d’Aragó i Catalunya).

La Sra. Bosch exposa que comparteix la preocupació de les polítiques que no es formulen amb el debat necessari i que no avaluen la realitat actual.

Planteja que s’està davant d’un escenari on es comencen a patir els efectes del canvi climàtic, amb escassetat de pluges, i que per aquest motiu els recursos hídrics es veuen afectats.

També diu que cal un desenvolupament sostenible, una nova cultura de l’aigua, una adaptació a les circumstàncies, amb menys formigó i més intel·ligència, i que amb la planificació que es planteja hi haurà més transvasament, més zones de regadiu i es produirà una sobreexplotació dels cabals dels rius.

Pel que fa al riu Ebre comenta que sectors ecologistes expliquen que no hi haurà prou cabal per transvasar, ni per a la pròpia subsistència dels ecosistemes del riu.

Manifesta que consideren que això és el resultat de les polítiques del tot s’hi val mentre hi hagi recursos i que quan s’exhaureixin ja es veurà.

Declara que veuen els rius com a quelcom més que corrents d’aigua i que representen uns ecosistemes, una identitat territorial, una identitat dels col·lectius i comunitats socials, que comporten uns valors lúdics i culturals, valors de vida, i que a través d’aquests rius s’articula vida al continent i als mars. Diu que els rius no es perden al mar, sinó que fertilitzen les plataformes litorals i que molts peixos del mar depenen dels rius.

Exposa que si hi ha platges és perquè transporten l’erosió de les muntanyes en forma de sorres, així que les indústries turístiques depenen també dels rius.

Per concloure diu que la cultura de l’aigua és entendre aquesta complexitat d’ecosistemes dels que els socialistes són defensors, i diu que, per tant, han de ser molt crítics amb el nou Pla Hidrològic Nacional, i no per insolidaritat amb els regants, sinó per raons ambientals i ecològiques, i que per això votaran a favor de la moció.

L’alcalde sotmet la moció a votació i s’aprova amb dotze vots a favor dels regidors d’Ara Vilassar, CIU, la CUP i PSC i un vot en contra de la regidora del PP.

**8.- Substitució del representant del Partit Popular a diferents òrgans de representació.**

El secretari llegeix la moció, la part expositiva de la qual diu:

### REFERÈNCIA DE L’EXPEDIENT: PACO2016000019

Moció presentada per: Partit Popular

## Assumpte

Substitució del representant del Partit Popular a diferents òrgans de representació.

## Relació de fets

En sessió plenària de data 2 de juliol de 2015 es van designar els representants dels grups municipals a diferents òrgans de representació.

Per part del Partit Popular es va designar com a representant al Consell Municipal d’Esports i al Consell de Prevenció, Seguretat i Mobilitat al Sr. Ramon García Fernández.

El Partit Popular ha comunicat el canvi del representant en aquests òrgans i proposa a la Sra. María Rios Vives per al Consell Municipal de d’Esports i a la Sra. Gemma María Martín-Moreno García per al Consell de Prevenció, Seguretat i Mobilitat.

És per això que es proposa al Ple l’adopció de l’acord següent:

## Proposta d’acord

1. Designar com a representant del Partit Popular al Consell Municipal d’Esports a la Sra. María Rios Vives.
2. Designar com a representant del Partit Popular al Consell de Prevenció, Seguretat i Mobilitat a la Sra. Gemma María Martín-Moreno García.
3. Notificar aquest acord al Partit Popular i als diferents òrgans de representació.

S’aprova per unanimitat la proposta presentada per la Sra. Gemma Maria Martín-Moreno.

**9.- Assabentar dels Decrets d'Alcaldia.**

A continuació es dóna compte dels decrets de l’Ajuntament dictats des de la darrera sessió ordinària del mes de desembre que van del número D2015AJUN001272 al D2015AJUN001362 la relació dels quals va ser facilitada amb la convocatòria, i que els regidors han pogut consultar.

 D2015AJUN001272 01/12/2015 Cessió de l'espai públic del Parc de Can Rafart, per a la celebració de la Cursa Marató TV3, el dia 4 de

 desembre de 2015.

 D2015AJUN001273 01/12/2015 Taxa per assistència a la Llar d'Infants Municipal, novembre de 2015

 D2015AJUN001274 01/12/2015 Preu public Serveis Esportius Can Banus, novembre 2015

 D2015AJUN001275 01/12/2015 Assignació de càrrecs novembre 2015

 D2015AJUN001276 01/12/2015 Declaració del cost real de les obres, expedient OMAJ2015000002

 D2015AJUN001277 01/12/2015 Declaració Cost real de les obres de Reforma cambra de bany.

 D2015AJUN001278 01/12/2015 Declaració cost real obres

 D2015AJUN001279 01/12/2015 Bonificació de la taxa de llar d'infants per família nombrosa.

 D2015AJUN001280 01/12/2015 Bonificació d'IBI per ser família nombrosa

 D2015AJUN001281 01/12/2015 Bonificació IBI 2016 i retorn part proporcional del 2015 per família nombrosa

 D2015AJUN001282 01/12/2015 Devolució fiança llicència d'obres 53/1993 al c/ Ravalet, 3

 D2015AJUN001283 01/12/2015 PJ MATERIAL DE FONS PER BIBLIOTECA

 D2015AJUN001284 01/12/2015 Aprovar la relació d'Intervenció I00970

 D2015AJUN001285 01/12/2015 Aprovar la relació I00971

 D2015AJUN001286 03/12/2015 Aprovació inicial del conveni amb Valisa SL

 D2015AJUN001287 03/12/2015 Retorn fiança d'obres OMAJ2015000002

 D2015AJUN001288 03/12/2015 Devolució fiança d'obres OMAJ2013000007

 D2015AJUN001289 03/12/2015 Aprovar una compensació de deutes amb Sorea.

 D2015AJUN001290 03/12/2015 Sol.licitan col.laboració de la policia municipal per a la sortida i talls de carrers per a la sortida en

 suport a la Marató de TV3 que es celebrarà el dia 12 de desembre del 2015, en el entrenament del

 recorregut.

 D2015AJUN001291 03/12/2015 Aprovar la bestreta de Serveis Socials C00151.

 D2015AJUN001292 03/12/2015 Cessió d'espais públics Plaça de la Vila i c.Manuel Moreno i tot el poble on tenen Comerc, el dia 19 de

 desembre de 2015, per a celebrar la festa del Comerç de Nadal.

 D2015AJUN001293 04/12/2015 Aprovar les relacions de bestreta de Serveis Tècnics C00194 i C00195

 D2015AJUN001294 04/12/2015 Concessió d'ajut per a la realització d'obres de reforç estructural en edifici residencial plurifamiliar

 afectat d'aluminosi.

 D2015AJUN001295 04/12/2015 Contestació al recurs de reposició interposat pel senyor Josep Lluís Vargas contra el Decret número

 947, d'1 de setembre de 2015.

 D2015AJUN001296 04/12/2015 Taxa Servei Atenció Domiciliària, novembre de 2015

 D2015AJUN001297 04/12/2015 Al.legació liquidacions IBI regularitació cadastral

 D2015AJUN001298 04/12/2015 Bonificació IBI

 D2015AJUN001299 07/12/2015 Retorn fiança dipositada per l'execució de les obres del sector de Sant Sebastià exp. 40/1997

 D2015AJUN001300 07/12/2015 Retorn aval dipositat per l'execució de les obres del sector de Sant Sebastià exp. 40/1997

 D2015AJUN001301 10/12/2015 Delegació d'autorització de celebració de matrimoni civil a favor de la regidora Carola Llauró Sastre.

 D2015AJUN001302 10/12/2015 Delegació d'autorització de celebració de matrimoni civil a favor de la regidora Paula Lloret Puig.

 D2015AJUN001303 10/12/2015 Delegació d'autorització de celebració de matrimoni civil a favor de la regidora M. Lluïsa Ruhí Planas.

 D2015AJUN001304 10/12/2015 Proposta sanció segons relació 15053793

 D2015AJUN001305 10/12/2015 Acord incoació expts. segons relació 15054625

 D2015AJUN001306 10/12/2015 Acord incoació expts. segons relació 15053494

 D2015AJUN001307 10/12/2015 Proposta sanció segons relació 15052557

 D2015AJUN001308 10/12/2015 Acord incoació expts. segons relació 15052257

 D2015AJUN001309 10/12/2015 Resolució al.legacions segons relació 15048489

 D2015AJUN001310 10/12/2015 Proposta de sanció segons relació 15049920

 D2015AJUN001311 10/12/2015 Incoació expts. segons relació 15048404

 D2015AJUN001312 10/12/2015 Incoació expts segons relació 15049649

 D2015AJUN001313 10/12/2015 Incoació expt. segons relació 15051006

 D2015AJUN001314 10/12/2015 sol·licitud pròrroga d'un any de la comissió de serveis concecida

 D2015AJUN001315 11/12/2015 Pagament de serveis extraordinaris al personal del pavelló de novembre de 2015.

 D2015AJUN001316 11/12/2015 Cessió de l'espai públic de la pergola i jardins de Can Rafart, per a grabar un videoclip de dansa, el dia

 20 de desembre de 2015, durant el matí.

 D2015AJUN001317 11/12/2015 Declaració cost real.

 D2015AJUN001318 11/12/2015 Pagament a Jusitificar material gimnàs

 D2015AJUN001319 11/12/2015 Pagament a Justificar material divers per gimnàs

 D2015AJUN001320 11/12/2015 Aprovar la relació d'intervenció I00972

 D2015AJUN001321 11/12/2015 Relació de serveis extraordinaris i plusos de la Policia Local corresponents al mes novembre 2015.

 D2015AJUN001322 16/12/2015 Modificació de les condicions de treball del Sr. Albert Llauradó Ibars.

 D2015AJUN001323 16/12/2015 Encàrrec per l'assessorament jurídic de la reclamació presentada davant del Tribunal Econòmico

 Administratiu Regional de Catalunya.

 D2015AJUN001324 16/12/2015 Aprovar la relació de reposició de bestreta de Serveis Tècnics C00196

 D2015AJUN001325 16/12/2015 Aprovar la relació d'intervenció I00974

 D2015AJUN001326 16/12/2015 Aprovar la relació d'intervenció I00973

 D2015AJUN001327 16/12/2015 Aprovar la relació de bestreta de Serveis Socials C00152

 D2015AJUN001328 16/12/2015 Aprovar la relació de reposició de Srveis Tècnics C00196

 D2015AJUN001329 18/12/2015 Assignació temporal de les funcions del Cap d'Àrea d'Atenció a les persones

 D2015AJUN001330 18/12/2015 Modificació del pressupost de l'Ajuntament per l'exercici 2015, per transferència de crèdit entre

 partides. Expedient de modificació número 31\_2015.

 D2015AJUN001331 18/12/2015 Modificació del pressupost de l'Ajuntament per l'exercici 2015, per transferència de crèdit entre

 partides. Expedient de modificació número 29\_2015.

 D2015AJUN001332 18/12/2015 Aprovar la relació de reposició de Serveis Socials C00153

 D2015AJUN001333 18/12/2015 Prèstec al consum.

 D2015AJUN001334 18/12/2015 Sol.licitud descompte per família nombrosa.

 D2015AJUN001335 18/12/2015 Aprovació del conveni entre l'Ajuntament de Vilassar de Dalt i el treballador de l'Ajuntament Albert

 Llauradó Ibars.

 D2015AJUN001336 21/12/2015 Préstec consum

 D2015AJUN001337 21/12/2015 Cessió de l'espai públic de la Plaça de la Vila fins a l'Església, per a celebrar l'entrada de l'anya 2016.

 D2015AJUN001338 22/12/2015 Devolució fiança obres OMAJ2013000009

 D2015AJUN001339 22/12/2015 PJ Jocs Escolars de Voleibol

 D2015AJUN001340 22/12/2015 PJ CAVALCADA DE REIS

 D2015AJUN001341 22/12/2015 Retorn Fiança urbanística obres OMAJ2015000009

 D2015AJUN001342 22/12/2015 Taxa per Assistència al Casal del dia, novembre de 2015

 D2015AJUN001343 22/12/2015 Taxa Servei de Teleassistencia, 4rt. trimestre 2015

 D2015AJUN001344 22/12/2015 Expedient 32 de modificació del pressupost de l'exercici 2015 per generació de crèdit per una

 subvenció concedida per la Diputació de Barcelona.

 D2015AJUN001345 22/12/2015 Retorn de fiança de gestió de residus OMAJ2015000002

 D2015AJUN001346 22/12/2015 Devolució fiança gestió de residus OMAJ2013000007

 D2015AJUN001347 22/12/2015 Contractació temporal d'educador social.

 D2015AJUN001348 22/12/2015 Cessió de material per Nadal.

 D2015AJUN001349 22/12/2015 Permuta de dos terrenys de propietat municipal per la Nau Vella de Can Manyer, propietat de Viserma

 SLU.

 D2015AJUN001350 22/12/2015 Aprovació dels dies de vacances de Nadal de 2015 del personal de l'Ajuntament de Vilassar de Dalt.

 D2015AJUN001351 22/12/2015 Prèstec de consum.

 D2015AJUN001352 22/12/2015 Devolució fiança urbanística OMAJ2014000024

 D2015AJUN001353 28/12/2015 Material de la festa de cap d'any, pel restaurant El Taler.

 D2015AJUN001354 29/12/2015 Acord incoació expedients segons relació 15057983

 D2015AJUN001355 29/12/2015 Proposta sanció sengons relació 15057004

 D2015AJUN001356 29/12/2015 Acord incoació expts. segons relació 15055741

 D2015AJUN001357 29/12/2015 Pròrroga del Pressupost General de l'Ajuntament de Vilassar de Dalt de 2015 prorrogat per a 2016.

 D2015AJUN001358 29/12/2015 Instància del dia 30 i 31 de juliol de 2015 E2015003431 i E2015003467 del Sr. Josep Lluís Vargas

 Gómez.

 D2015AJUN001359 29/12/2015 Obres sense llicència a la Riera Salvet, 38 bx.

 D2015AJUN001360 29/12/2015 Obres sense llicència al c/ Serra Vallmorena, 6

 D2015AJUN001361 29/12/2015 Obres sense llicència al c/ Rafael Casanova, 24 bx.

 D2015AJUN001362 30/12/2015 Pròrroga del Pressupost General de l'Ajuntament de Vilassar de Dalt de 2015 per a 2016.

A continuació es dóna compte dels decrets del Museu dictats des de la darrera sessió ordinària del mes de desembre que és el número D2015MUSE001272 que figura a la relació facilitada amb la convocatòria, i que els regidors han pogut consultar.

 D2015MUSE000022 01/12/2015 Aprovar la relació d'intervenció I00161

A continuació es dóna compte dels decrets del teatre dictats des de la darrera sessió ordinària del mes de desembre que van del número D2015TEA000017 al D2015AJUN000019 la relació dels quals va ser facilitada amb la convocatòria, i que els regidors han pogut consultar.

 D2015TEAT000017 01/12/2015 Aprovar la relació d'intervenció I00162

 D2015TEAT000018 11/12/2015 Reclamació econòmico‑administrativa contra el recurs de reposició sobre la liquidació provisional del

 Impost sobre Valor afegit, corresponent als exercicis 2010, 2011 i 2012 períodes 1T,2T,3T i 4T, dins de

 l'expedient de comprovació limitada.

 D2015TEAT000019 18/12/2015 Expedient 01 de modificació del pressupost de l'exercici 2015 per generació de crèdit al Consorci

 Centre Teatral‑Cultural La Massa.

**10.- Precs i preguntes.**

Per part dels grups es formulen els precs següents:

El Sr. Cusidó, abans de formular els precs, recorda que hi ha temes pendents que, com que no ha pogut disposar de les actes de les sessions anteriors i no va assistir al Ple de desembre, no està segur de si han quedat totes contestades o no. Fa esment del tema del parc i el vial del Camí de Mataró, que a l’octubre es va dir que estava a punt de fer-se, del tema del voral del Camí de la Cisa, que també estava a punt de solucionar-se i de l’actuació viària del carrer del Mercat, on va demanar que es millorés la senyalització.

A continuació formula un prec en nom de CIU, que és el següent:

* 1. **Impugnació de l’acord de Ple de 22 de desembre sobre l’aprovació del PAM.:** Manifesta que s’haurien d’haver contestat les al·legacions presentades en temps i forma per part de CIU. Demanen que es resolguin primer i que es torni a presentar al Ple per a la seva aprovació definitiva. Exposa que s’ha de seguir aquest procediment administratiu perquè a la moció no es fa esment d’aquesta al·legació, ni es té en compte.

El Sr. Morales respon en relació al tema de la Cisa i diu que li sembla recordar que ja va respondre aquesta qüestió en una altra sessió plenària.

Explica que hi ha l’expedient obert, amb els requeriments i que ha de seguir el seu curs.

Comenta que, en tot cas, i com que preveuen que el propietari no hi actuarà, estan mirant la possibilitat de demanar una ajuda que està prevista dins del catàleg de la Xarxa de Governs Locals de la Diputació, per a l’àmbit de camins rurals i contenció de talussos.

Respecte al Camí de Mataró respon que els Serveis Tècnics s’ho han mirat i resulta que allà ja hi ha diversos bonys pel trànsit i si es posa un més se sobrecarregarà la zona.

Planteja que s’estan mirant més opcions per fer aquest carrer més amable per al vianant i per al trànsit de bicicletes.

Sobre el carrer del Mercat contesta que està en estudi el tema.

L’alcalde respon al prec sobre l’aprovació del PAM i diu que portar un Pla d’Actuació Municipal al Ple és una voluntat política, perquè no està reglat i perquè l’objectiu que té és el de garantir el màxim consens possible.

Explica que quan el secretari li van comentar el tema del format d’aquestes al·legacions, ell li va respondre que en tot cas les haurien de contestar amb un format de carta.

Comenta que són un conjunt d’al·legacions que marquen una posició política que no tenen res a veure amb el que és el contingut del Pla d’Actuació Municipal.

Manifesta que ara impugnar l’acord i tornar a portar de nou el PAM al Ple, quan es va aprovar amb el vot favorable del conjunt de grups, encara que amb elements de crítica constructiva, seria fer un pas enrere una mica absurd.

El Sr. Cusidó insisteix en què si s’inicia un procediment que comporta una aprovació inicial, una exposició pública, una publicació al BOP, i un termini per presentar al·legacions, si es fa la feina, com a mínim s’hauria de donar una contesta, com a ciutadà, com a regidor i com a membre d’un grup municipal.

Fa notar que a l’escrit que han presentat hi ha tres parts: una de crítica, una en què es fa una demanda de fer una auditoria econòmica i de recursos humans, i per últim una sèrie de propostes que ells tenien al seu programa electoral.

L’alcalde li contesta que li respondrà per escrit i que, en qualsevol cas, hi ha elements com el relatiu a les propostes a què ha fet referència, que contenen elements amb els quals hi podrien estar d’acord i que han estat incloses en el text que s’ha aprovat.

Ressalta que es dóna la circumstància estranya d’haver aprovat la proposta el conjunt de grups i que ara es plantegi aquest atzucac.

El Sr. Cusidó insisteix en que es torni a parlar públicament d’aquest tema per poder tenir una explicació de per què s’accepten unes coses i d’altres no, etc.

A continuació la CUP planteja els seus precs:

Per part del Sr. Enric Miralles:

1. **Termini d’exposició pública del pressupost 2016.** Comenten que han analitzat el pressupost i que han vist tot un seguit d’aspectes dels quals volen parlar. Diu que cap grup de l’oposició ha presentat al·legacions al pressupost i que això ha permès que quedin aprovats definitivament sense el debat necessari. Manifesten que si el seu grup no n’ha presentat és perquè tècnicament entenen que no presenta deficiències i no per falta de ganes a nivell polític. Planteja que el període d’al·legacions ha estat només de 15 dies, quan per a altres tràmits hi ha un termini de 30 dies. Afegeix que aquest termini va caure a les festes de Nadal i que això ha provocat una manca de debat entre els grups polítics i la ciutadania. Recorda que des de la CUP venen demanant uns pressupostos participatius. Com a prec demanen que per a altres ocasions es dugui a terme un procés de participació, si més no, gradual, que es presentin abans els pressupostos o que es produeixi el debat necessari i es respecti un mínim d’un mes entre l’aprovació inicial i la finalització del període d’al·legacions.
2. **Ingressos.** Comenten que consideren que aquests pressupostos són continuistes donat que estan emmarcats dins el Pla d’Ajust Econòmic i Financer 2012-2022. Exposen que entenen que aquest Pla és un limitant imposat a conseqüència d’una mala gestió política i econòmica duta a terme fins ara per anteriors responsables polítics de l’Ajuntament. Diuen que l’actual Equip de Govern fa els pressupostos responent a una previsió realista de les despeses i prudent amb els ingressos. Declaren que celebren que es comenci a tocar de peus a terra i que no es preveguin ingressos derivats de la cessió de sòl públic a empreses privades, o de cànons aconseguits pel pagament de milions d’euros fruit de l’externalització de serveis públics bàsics. Diu que entenen que l’Ajuntament s’ha de finançar a través dels seus ingressos normals i que ha d’evitar els ingressos extraordinaris i atípics. Comenta que l’Equip de Govern ha anat assimilant el missatge de la CUP per iniciativa pròpia o com a conseqüència de les crítiques que els han fet en els darrers anys. Com a prec demanen que aquests pressupostos assentin un precedent per a la planificació dels ingressos i que l’Ajuntament no contempli més externalitzacions, privatitzacions, cessions de sòl públic o la creació de serveis públics per vendre’ls a empreses per tal d’aconseguir ingressos addicionals.
3. **Suport al teixit associatiu del poble.** Comenta que consideren que aquest suport es fa d’una manera discrecional i errònia. A títol d’exemple diu que per al 2016 només sis entitats del poble rebran subvencions per import de 15.250€. Exposa que no tot el suport al teixit associatiu es fa en base a diners i que entenen que l’autofinançament per a una organització és la base de la seva independència respecte de les administracions. Manifesta que no critiquen a aquelles entitats o activitats que reben subvenció de l’Ajuntament, sinó que no hi hagi uns criteris ben definits on totes les entitats puguin saber si poden o no accedir al finançament públic i que l’Equip de Govern decideixi si avui te’n dono o no en funció del que els sembli millor i s’estableixi un tracte igual per a totes les entitats que participen a la vida associativa del municipi. Com a prec demanen que s’acabi amb aquesta pràctica i que s’elaborin uns criteris consensuats d’accés al finançament públic local.

Per part de la Sra. Teia Àlvarez:

1. **Memòria explicativa del pressupost.** Comenta que a l’últim paràgraf de la memòria explicativa del projecte del pressupost que fa el regidor d’Hisenda, diu textualment: “ que per a aquests pressupostos de 2016 s’augmenten recursos tècnics i econòmics per a polítiques que permetin desenvolupar estratègies encaminades a generar activitat econòmica i ocupació i garantir la cohesió social”. Plantegen que l’afirmació no és certa, si s’analitzen els pressupostos 2015 i 2016 i es veu que realment s’han reduït les partides. A títol d’exemple diu que al 2015 la partida de “foment a l’ocupació” era de 100.526 €, que per a 2016 ha passar a ser només de 42.801€. Respecte al tema de la generació d’activitat econòmica comenta que han fet una agrupació de partides relacionades amb aquesta qüestió i que també han pogut constatar que hi ha una disminució dels diners que s’hi destinen, que passen de 47.720€ a 18.500€, i que ha desaparegut la partida destinada a mercats i ha disminuït considerablement la destinada a informació i promoció turística, que només és de 18.500€. Com a prec demanen que no s’afirmin coses que no són certes i que no es faci de manera gratuïta. Així mateix diuen que es feia constar, pel que fa a Serveis Socials, que s’incrementaven les partides respecte a 2015, i que han pogut constatar que l’augment és relatiu perquè, si bé s’ha incrementat gairebé en 20.000€, aquests van destinats al lloguer social o a cases de pas pel tema dels problemes amb la dació en pagament de Bankia i la pèrdua de les cases del Ravalet. Demanen confirmació sobre aquesta qüestió i alhora comenten que si és així vol dir que la resta de programes de Serveis Socials han quedat amb el mateix pressupost que l’any passat.

El Sr. Oliva comenta que s’han fet unes afirmacions que no comparteixen i que consideren que no són certes.

Exposa que ha estat la primera vegada que s’han portat uns pressupostos a audiència pública, que era un compromís que tenien al seu programa.

Respecte al tema del Pla d’Ajust 2012-2022 comenta que aquest s’ha de complir i que com a objectiu el volen reduir i sortir d’aquesta situació.

Comenta que al pressupost no hi ha ingressos extres perquè no existeixen i que si es trobés la manera de generar-los, dins el que és el foment de l’ocupació i de l’activitat local, els tindrien en compte.

Pel que fa a les polítiques de reactivació i cohesió social diu que la principal despesa d’aquest any és el polígon industrial.

En relació a les despeses socials comenta que aquest any hi ha hagut una reducció significativa d’ingressos i que, tot i que les partides s’han hagut d’ajustar a la baixa, les de Serveis Socials s’han mantingut.

Comenta que sobre les subvencions no hi ha cap criteri discrecional i que s’han inclòs totes aquelles que tenen conveni amb una quantitat assignada.

La Sra. Ruhí exposa que s’han afegit 16.000€ més en el tema de productes alimentaris perquè s’han inclòs les targetes Bon Àrea.

En relació a l’apartat de *Treball social en famílies*, diu que puja 65.000€ i que l’any passat pujava uns 46.000€.

La Sra. Àlvarez comenta que ells es referien al total de despeses de Serveis Socials i no al detall de cada partida.

La Sra. Ruhí aclareix que hi havia altres despeses com la de fotocòpies, etc que s’han canviat de partida.

El Sr. Miralles exposa que entenen que les opinions no siguin compartides, però que un tema és que es compleixi el compromís programàtic de fer una audiència pública i un altre és encorsetar uns terminis per fer al·legacions.

Respecte als ingressos atípics comenta que el que diuen és que no volen externalitzacions, cessions de sòl públic o concessions a empreses privades, i que si no n’hi ha és perquè el context econòmic no ho permet. Insisteix en què no es financin les despeses corrents a través d’aquests atípics perquè això provoca bombolles i desequilibris en anys posteriors.

El Sr. Oliva assumeix que els terminis s’han de fer més còmodes i diu que ja va explicar que aquest any era imprescindible tenir el pressupost aprovat al mes de gener per posar en marxa el servei de la brossa.

Es compromet a mirar de preveure que l’any vinent els terminis vagin més bé per a tothom.

L’alcalde manifesta que vol matisar un aspecte en relació als ingressos extraordinaris. Diu que amb la realització dels polígons, que ofereixen possibilitats de creixement, s’hi han de poder implantar empreses, com per exemple una que ara amplia les seves instal·lacions i que ha tramitat una llicència d’obres que voreja els 100.000€, un impost d’activitat econòmica etc,

Planteja que el conjunt de l’organització municipal en un futur s’ha de poder sostenir amb els recursos ordinaris del conjunt de l’administració pública i que la dependència dels recursos extraordinaris és un model exhaurit.

A continuació, i per part de PP, la Sra. Martín-Moreno formula els precs següents:

1. **Al·legacions al pressupost**. Comenta que va parlar amb l’interventor sobre els pressupostos i que li va dir que segons l’article 170.2 no es podien fer al·legacions tècniques, i que únicament havien de ser polítiques. Exposa que, com que s’havien aprovat inicialment, ella esperava que es tornessin a portar al Ple per a la seva aprovació definitiva. Diu que li va fer l’observació de què sobraven diners, uns 53.558,24€ i que li van dir que aquests diners no es podien tocar perquè eren per al deute de Viserma. Afegeix que li va cridar l’atenció que es destinessin 61.842,33€ a animals i per al treball social amb les famílies només 65.000€. Pregunta si no es podria fer alguna modificació per incrementar la partida de les famílies. Afirma que està a favor dels animals, però que si es compara amb l’import destinat a famílies, crida l’atenció.
2. **Estat del cementiri**: Comenta que la gent paga taxes i impostos pel cementiri i que aquest està en unes condicions molt dolentes. Diu que hi ha perill de què algú caigui dins el recinte i que sortirà més cara la denúncia a l’Ajuntament que el cost de les reparacions. També demana que es modifiqui la partida.
3. **Demanda dels comerciants**. Fa notar que s’han adreçat a ella els comerciants per tal que es tingui en consideració la seva petició d’una figura de promoció econòmica i que els ajudi a promocionar el comerç de Vilassar tenint en compte que ells sols no poden fer-ho perquè no poden desatendre els seus negocis. Com a prec demana que s’atengui la seva petició.

L’alcalde respon en relació a la despesa destinada a animals de companyia i diu que el problema està en què cal ajustar algunes partides alimentàries, cosa que ja s’està fent.

També diu que vol aclarir que el servei d’atenció a animals de companyia és obligatori.

Pel que fa a l’import de la partida, aclareix que ve donat perquè s’ha d’acabar l’equipament, que ha de garantir en un futur no haver de pagar una despesa en un solar a muntanya.

En relació al cementiri diu que les taxes no són cares, i que una altra cosa és que el cementiri necessiti una reforma profunda, i una inversió que ha de ser pública, garantint prèviament el pas a titularitat municipal.

Explica que actualment és propietat de l’església i que està sota la gestió de l’Ajuntament.

Informa de què aviat es farà una reunió amb el bisbat i el rector per encarar aquestes qüestions i d’altres com la zona verda de Sant Sebastià.

Sobre la figura de promoció econòmica diu que l’equip de govern es va comprometre a donar solució a aquesta qüestió i que se li va dir a la persona que havia dut a terme aquesta feina fins ara a partir d’un pla d’ocupació, que l’ajuntament no podia garantir immediatament una figura d’aquest estil i que la persona que s’hauria de contractar hauria de tenir una certa polivalència per fer-se càrrec també de temes com turisme, etc.

El Sr. Oliva afegeix que la partida de 53.000€ a què ha fet referència la regidora, no està destinada a Viserma sinó que correspon al fons de contingència que s’ha d’incloure al pressupost de manera obligatòria.

A continuació, i per part del PSC, la Sra. Bosch formula els precs següents:

1. **Queixes sobre el cementiri**: Comenta que a arrel del dia de Tots Sants s’han rebut queixes sobre la neteja i manteniment general del cementiri. Com a prec diu que volen saber quines mesures s’han pres per solucionar el problema.
2. **Biomassa**: Comenta que saben que hi ha un estudi de viabilitat per a dues propostes de xarxa de calor amb biomassa i que està aprovada la subvenció per part de la Diputació de 3.751€, dins el règim regulador del Catàleg del Servei de Xarxa de Governs Locals 2012-2015. Com a prec diu que volen saber com està aquest estudi.

L’alcalde li comenta que, si no s’han fer arribar formalment les queixes, que ella mateixa les hi faci arribar, per veure si la brutícia té a veure amb vegetal o no.

En relació al projecte de biomassa respon que ja està fet i que cal treballar amb la Diputació per saber quina és la tecnologia que hi ha d’haver, els passos tècnics i administratius que cal fer i determinar que es pot fer en funció del grau d’inversió que pugui comportar.

Explica que l’aplicació prevista inicialment seria per a tot el complex de Can Banús, que és on es podria generar més estalvi.

A continuació es passa al torn de preguntes:

Per part de la CUP el Sr. Miralles formula les preguntes següents:

1. **Situació de l’arxiu**. Explica que fa uns mesos es va iniciar el trasllat dels arxius documentals, administratius i històrics a l’antic espai de la Biblioteca Pau Piferrer. Diu que la CUP ja va manifestar els seus dubtes i les seves inquietuds sobre la idoneïtat de l’espai i sobre el tema del personal necessari perquè funcionés correctament i que la gent del poble el pogués consultar. Exposa que són unes instal·lacions que es troben a precari i que, segons els pressupostos, no hi ha cap partida específica per cobrir el servei de manera adequada. Pregunten sobre com es pensa gestionar l’arxiu.
2. **Despeses sobre consums energètics**: Comenten que al pressupost han pogut veure que hi ha alguns consums molt elevats. Diuen que per a la casa de la vila hi ha pressupostats 1000€ com a consum d’electricitat, que als Rajolers també tenen pressupostats 1000€ més i que a Can Robinat hi ha 17.000€. Manifesta que caldria fer una auditoria energètica a l’Ajuntament per poder aconseguir una eficiència i una estalvi. Pregunten si aquestes partides pressupostàries són errònies o si és cert que la casa de la vila consumeix 1000€ en electricitat.

La Sra. Àlvarez comenta, en relació al que s’ha respost sobre la plaça d’un tècnic de comerç, que sí s’ha donat continuïtat a una altra persona que es va contractar amb una pla ocupacional, que és la tècnica de Cultura, perquè s’ha creat la plaça.

L’alcalde respon que sobre aquesta plaça es farà un procés selectiu pel juny, i que a més va lligada a una jubilació anticipada. Explica que d’aquesta manera es garantirà aquest element de polivalència.

La Sra. Lloret comenta que la plaça de tècnic de cultura no l’estava ocupant ningú actualment, sinó que havia una persona que col·laborava en diferents àrees: Cultura, Museu, Festes.

Diu que la plaça es crearà ara a partir del juny i que el procés de prejubilació permet poder tenir l’opció d’un suport fins a la convocatòria d’una plaça.

El Sr. Oliva respon la qüestió relativa a les despeses energètiques i diu que ja fa temps que es disposa d’una persona que s’encarrega del control dels temes energètics, que ja va introduint millores i aconseguint que es redueixin consums.

Diu que les quantitats del pressupost s’han establert d’acord amb els criteris que han dit els tècnics.

Pel que fa a l’arxiu administratiu informa que hi ha una partida de 15.000€, que podria correspondre a una destinació de 1000€ mensuals per a una mitja jornada de la contractació d’un tècnic.

Destaca que la Diputació ja no destina diners a personal rotatiu per fer funcions de classificació, etc.

L’alcalde explica que per complimentar el tema de l’estalvi energètic l’Ajuntament ja disposa del PAE, i que és un aspecte en el qual hi ha marge de maniobra per minorar la despesa seguint iniciatives com per exemple la instal·lació de fotovoltaiques a Can Robinat, o la iniciativa de la biomassa.

El Sr. Oliva ressalta la importància de substituir punts de llum de la via pública que tenen molt consum i que s’han d’anar canviant.

Per part del PSC, la Sra. Bosch formula les preguntes següents:

1. **Parada d’autobús de Can Salvet.** Comenta que la marquesina d’aquesta parada està trencada des de fa temps i que, tenint en compte que la seva mida no és estàndard, l’hauria de canviar l’Ajuntament.
2. **Campanyes Medi Ambient**: Pregunta si hi ha planificada alguna campanya de Medi Ambient i sostenibilitat.

A més a més comenta que el canvi de llums per leds implica altres actuacions com el fet de col·locar els fanals més espaiats perquè els llums són més potents i es produeix contaminació lumínica.

El Sr. Oliva respon que es canvia tota la lluminària i diu que entre les subvencions de la Diputació que s’estan tramitant hi ha previstes diverses campanyes.

I, sense més temes a tractar, l’alcalde aixeca la sessió, de la qual, com a secretari, n’estenc la present acta.

A Vilassar de Dalt,

 Vist-i-plau

[Firma01-01] [Firma02-01]